CELEX: 32019D1031(02)
Language: el
Date: 2019-10-01 00:00:00
Title: Απόφαση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας της 1ης Οκτωβρίου 2019 σχετικά με διατάξεις εφαρμογής όσον αφορά την προστασία δεδομένων προσωπικού χαρακτήρα από την Ευρωπαϊκή Υπηρεσία Εξωτερικής Δράσης και την εφαρμογή του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου2019/C 370/05

31.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 370/9
               
            
         Απόφαση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας
         της 1ης Οκτωβρίου 2019
         σχετικά με διατάξεις εφαρμογής όσον αφορά την προστασία δεδομένων προσωπικού χαρακτήρα από την Ευρωπαϊκή Υπηρεσία Εξωτερικής Δράσης και την εφαρμογή του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου
         (2019/C 370/05)
         Η ΥΠΑΤΗ ΕΚΠΡΟΣΩΠΟΣ ΤΗΣ ΕΝΩΣΗΣ ΓΙΑ ΘΕΜΑΤΑ ΕΞΩΤΕΡΙΚΗΣ ΠΟΛΙΤΙΚΗΣ ΚΑΙ ΠΟΛΙΤΙΚΗΣ ΑΣΦΑΛΕΙΑΣ,
         Έχοντας υπόψη την απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (1) («απόφαση του Συμβουλίου για την ΕΥΕΔ»), και ιδίως το άρθρο 11 παράγραφος 3,
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (2) (εφεξής «κανονισμός»), και ιδίως τα άρθρα 43, 44 και 45,
         Εκτιμώντας τα ακόλουθα:
         
                     (1)
                  
                  
                     Λόγω της ενισχυμένης λογοδοσίας των υπευθύνων επεξεργασίας δεδομένων που θεσπίστηκε με τον κανονισμό, απαιτείται η έκδοση νέας εκτελεστικής απόφασης για την αντικατάσταση της απόφασης PROC HR(2011) 016 της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, της 8ης Δεκεμβρίου 2011, σχετικά με τους κανόνες για την προστασία δεδομένων στην ΕΥΕΔ.
                  
               
                     (2)
                  
                  
                     Ο ρόλος του υπεύθυνου προστασίας δεδομένων και οι αρμοδιότητες του υπεύθυνου επεξεργασίας δεδομένων εντός της Ευρωπαϊκής Υπηρεσίας Εξωτερικής Δράσης πρέπει να καθοριστούν σαφώς και να προσαρμοστούν στις απαιτήσεις του κανονισμού,
                  
               ΑΠΟΦΑΣΙΖΕΙ:
         TMHMA 1
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο και πεδίο εφαρμογής
            
               1.   Σύμφωνα με το άρθρο 45 παράγραφος 3 του κανονισμού, η παρούσα απόφαση καθορίζει τα καθήκοντα, τις αρμοδιότητες και τις εξουσίες του υπεύθυνου προστασίας δεδομένων (εφεξής «ΥΠΔ») εντός της ΕΥΕΔ.
            
            
               2.   Επίσης, η παρούσα απόφαση προσδιορίζει περαιτέρω τις εσωτερικές διαδικασίες και τις αρμοδιότητες των υπεύθυνων επεξεργασίας δεδομένων και των εκτελούντων την επεξεργασία, καθώς και τον ρόλο, τα καθήκοντα και τις υποχρεώσεις των συντονιστών της προστασίας δεδομένων και των ανταποκριτών προστασίας δεδομένων, ιδίως δυνάμει των άρθρων 26 και 29 του κανονισμού.
            
         
         
            Άρθρο 2
            Ορισμοί
            Για τους σκοπούς της παρούσας απόφασης και με την επιφύλαξη των ορισμών που περιλαμβάνονται στον κανονισμό, ισχύουν οι ακόλουθοι ορισμοί:
            
                        α)
                     
                     
                        «υπεύθυνος επεξεργασίας δεδομένων»: η ΕΥΕΔ ή οι οργανωτικές της οντότητες, συμπεριλαμβανομένων των αντιπροσωπειών της ΕΕ, οι οποίες, αυτοτελώς ή από κοινού με άλλους, καθορίζουν τους σκοπούς και τα μέσα της επεξεργασίας δεδομένων προσωπικού χαρακτήρα
                     
                  
                        β)
                     
                     
                        «εκπρόσωπος του υπεύθυνου επεξεργασίας δεδομένων»: τα μέλη της διοίκησης της ΕΥΕΔ ή οι επικεφαλής οργανωτικών οντοτήτων οι οποίοι εποπτεύουν τις οντότητες που ενεργούν ως υπεύθυνοι επεξεργασίας δεδομένων, οι οποίες αναφέρονται στο στοιχείο α) ανωτέρω, και οι οποίοι έχουν την ευθύνη και την υποχρέωση λογοδοσίας για την επεξεργασία δεδομένων προσωπικού χαρακτήρα
                     
                  
                        γ)
                     
                     
                        «εξουσιοδοτημένος υπεύθυνος επεξεργασίας»: η υπηρεσία ή το προσωπικό της οργανωτικής οντότητας που ενεργεί ως υπεύθυνος επεξεργασίας δεδομένων στην οποία ή στο οποίο ανατίθεται η διαχείριση των δραστηριοτήτων επεξεργασίας δεδομένων προσωπικού χαρακτήρα
                     
                  
                        δ)
                     
                     
                        «από κοινού υπεύθυνοι επεξεργασίας»: δύο ή περισσότερες οργανωτικές οντότητες που καθορίζουν από κοινού τους σκοπούς και τα μέσα της επεξεργασίας δεδομένων προσωπικού χαρακτήρα, καθώς και τους ρόλους και τις αρμοδιότητες των υπεύθυνων επεξεργασίας, συμπεριλαμβανομένων των καθηκόντων τους όσον αφορά την άσκηση των δικαιωμάτων του υποκειμένου των δεδομένων, ιδίως όταν η ΕΥΕΔ είναι υπεύθυνη για την επεξεργασία από κοινού με άλλα θεσμικά και λοιπά όργανα και οργανισμούς της ΕΕ ή με οποιεσδήποτε άλλες οντότητες
                     
                  
                        ε)
                     
                     
                        «υπεύθυνος προστασίας δεδομένων (“ΥΠΔ”)»: το μέλος του προσωπικού της ΕΥΕΔ που ορίζεται από την ΕΥΕΔ, σύμφωνα με το άρθρο 43 του κανονισμού, για να παρέχει υποστήριξη, ενημέρωση και συμβουλές στους υπεύθυνους επεξεργασίας δεδομένων
                     
                  
                        στ)
                     
                     
                        «συντονιστής της προστασίας δεδομένων (“ΣΠΔ”) και ανταποκριτής προστασίας δεδομένων (“ΑΠΔ”)»: αντίστοιχα, τα μέλη του προσωπικού της ΕΥΕΔ στα κεντρικά γραφεία της ΕΥΕΔ και στις αντιπροσωπείες της ΕΕ, τα οποία αναλαμβάνουν να συνδράμουν τους οικείους υπεύθυνους επεξεργασίας δεδομένων σε θέματα προστασίας δεδομένων
                     
                  
                        ζ)
                     
                     
                        «εκτελών την επεξεργασία»: οντότητα, εντός ή εκτός της ΕΥΕΔ, η οποία επεξεργάζεται δεδομένα προσωπικού χαρακτήρα για λογαριασμό του υπεύθυνου επεξεργασίας δεδομένων
                     
                  
                        η)
                     
                     
                        «ανακοινώσεις προστασίας δεδομένων»: ανακοινώσεις, όπως δηλώσεις απορρήτου, μέσω των οποίων ο υπεύθυνος επεξεργασίας δεδομένων παρέχει πληροφορίες στα υποκείμενα των δεδομένων βάσει των άρθρων 15 και 16 του κανονισμού
                     
                  
                        θ)
                     
                     
                        «προσωπικό της ΕΥΕΔ»: σύμφωνα με το άρθρο 6 της απόφασης του Συμβουλίου για την ΕΥΕΔ, οι υπάλληλοι και το λοιπό προσωπικό της ΕΕ που εργάζονται στην ΕΥΕΔ, συμπεριλαμβανομένου του προσωπικού από τις διπλωματικές υπηρεσίες των κρατών μελών της ΕΕ, των αποσπασμένων εθνικών εμπειρογνωμόνων και των ασκούμενων.
                     
                  
         TMHMA 2
         
            Ο ΥΠΕΥΘΥΝΟΣ ΠΡΟΣΤΑΣΙΑΣ ΔΕΔΟΜΕΝΩΝ
         
         
            Άρθρο 3
            Ορισμός του υπεύθυνου προστασίας δεδομένων
            
               1.   Ο γενικός γραμματέας της ΕΥΕΔ ορίζει τον ΥΠΔ μεταξύ των μελών του προσωπικού της ΕΥΕΔ, σύμφωνα με το άρθρο 43 του κανονισμού, και γνωστοποιεί τα στοιχεία του στον Ευρωπαίο Επόπτη Προστασίας Δεδομένων (εφεξής «ΕΕΠΔ»).
            
            
               2.   Πέραν των απαιτήσεων του άρθρου 43 παράγραφος 3 του κανονισμού, ο ΥΠΔ διαθέτει επιπλέον άρτια γνώση των υπηρεσιών της ΕΥΕΔ, της διάρθρωσής τους, των συστημάτων πληροφοριών, καθώς και των διοικητικών κανόνων και διαδικασιών τους. Ο ΥΠΔ διαθέτει εμπειρογνωσία στην προστασία δεδομένων, ευθυκρισία και την ικανότητα να τηρεί αμερόληπτη και αντικειμενική στάση σύμφωνα με τον κανονισμό υπηρεσιακής κατάστασης.
            
            
               3.   Ο ΥΠΔ ορίζεται για θητεία διάρκειας πέντε ετών με δυνατότητα ανανέωσης.
            
            
               4.   Ο ΥΠΔ είναι δυνατό να απαλλάσσεται από τα καθήκοντά του μόνο με τη συγκατάθεση του ΕΕΠΔ, εφόσον έχει παύσει να πληροί τις προϋποθέσεις που απαιτούνται για την άσκηση των καθηκόντων του.
            
            
               5.   Ο ΥΠΔ υπάγεται διοικητικά στον γενικό γραμματέα.
            
            
               6.   Τα στοιχεία επικοινωνίας του ΥΠΔ δημοσιεύονται στο ενδοδίκτυο της ΕΥΕΔ και στον εξωτερικό ιστότοπο της ΕΥΕΔ και κοινοποιούνται στον ΕΕΠΔ.
            
         
         
            Άρθρο 4
            Θέση του υπεύθυνου προστασίας δεδομένων
            
               1.   Ο ΥΠΔ ενεργεί ανεξάρτητα και σε συνεργασία με τον ΕΕΠΔ. Ο ΥΠΔ δεν λαμβάνει εντολές από την ΕΥΕΔ όσον αφορά την άσκηση των καθηκόντων του.
            
            
               2.   Ο ΥΠΔ δεν απολύεται ούτε υφίσταται κυρώσεις επειδή επιτέλεσε τα καθήκοντά του.
            
            
               3.   Ο ΥΠΔ ενημερώνεται για όλες τις επαφές με τα εξωτερικά μέρη όσον αφορά την εφαρμογή του κανονισμού και της παρούσας απόφασης, ιδίως δε για κάθε επαφή με τον ΕΕΠΔ και με τα μέλη του δικτύου των ΥΠΔ των θεσμικών και λοιπών οργάνων και οργανισμών της ΕΕ.
            
            
               4.   Τα υποκείμενα των δεδομένων μπορούν να επικοινωνούν με τον ΥΠΔ για κάθε ζήτημα σχετικό με την επεξεργασία των δεδομένων τους προσωπικού χαρακτήρα ή με την άσκηση των δικαιωμάτων τους δυνάμει του κανονισμού.
            
            
               5.   Ο υπεύθυνος επεξεργασίας δεδομένων ή ο εκπρόσωπός του, η επιτροπή προσωπικού και κάθε μέλος του προσωπικού μπορούν να συμβουλεύονται τον ΥΠΔ για κάθε ζήτημα που αφορά την ερμηνεία ή την εφαρμογή του κανονισμού, χωρίς να είναι απαραίτητο να ακολουθήσουν την επίσημη οδό. Ουδείς επιτρέπεται να υποστεί ζημία για θέμα που έθεσε υπόψη του ΥΠΔ.
            
         
         
            Άρθρο 5
            Καθήκοντα του υπεύθυνου προστασίας δεδομένων
            Ο ΥΠΔ:
            
                        α)
                     
                     
                        καλείται να παράσχει τη γνώμη του σχετικά με όλα τα ζητήματα που σχετίζονται με την προστασία των δεδομένων προσωπικού χαρακτήρα
                     
                  
                        β)
                     
                     
                        παρέχει καθοδήγηση και προδραστικές συμβουλές στις οντότητες της ΕΥΕΔ και στους αναδόχους τους που εκτελούν δραστηριότητες επεξεργασίας δεδομένων προσωπικού χαρακτήρα σχετικά με τον τρόπο εφαρμογής του κανονισμού και της παρούσας απόφασης, συμπεριλαμβανομένων των διαβουλεύσεων σχετικά με τις γνωστοποιήσεις παραβίασης δεδομένων, τις εκτιμήσεις επιπτώσεων και την ανάγκη προηγούμενης διαβούλευσης με τον ΕΕΠΔ
                     
                  
                        γ)
                     
                     
                        διατηρεί τακτικές επαφές με τους υπεύθυνους επεξεργασίας δεδομένων για την παρακολούθηση της συμμόρφωσης με τις διατάξεις περί προστασίας δεδομένων και τους υποστηρίζει στα καθήκοντά τους, για να συμβάλει ιδίως στην κατάρτιση και τη δημοσίευση ανακοινώσεων προστασίας δεδομένων, καθώς και στη σύνταξη των απαντήσεων στα αιτήματα που υποβάλλονται από τα υποκείμενα των δεδομένων
                     
                  
                        δ)
                     
                     
                        διατηρεί τακτικές επαφές με τους ΣΠΔ/ΑΠΔ των κεντρικών γραφείων της ΕΥΕΔ και των αντιπροσωπειών της ΕΕ και διαχειρίζεται το δίκτυο ΣΠΔ/ΑΠΔ εντός της ΕΥΕΔ
                     
                  
                        ε)
                     
                     
                        προάγει τη γενική ευαισθητοποίηση σχετικά με την προστασία δεδομένων, διοργανώνει προγράμματα κατάρτισης και ενημερωτικές συναντήσεις
                     
                  
                        στ)
                     
                     
                        συνεργάζεται με τους ΥΠΔ άλλων θεσμικών και λοιπών οργάνων και οργανισμών της ΕΕ, ιδίως μέσω της ανταλλαγής εμπειριών και βέλτιστων πρακτικών
                     
                  
                        ζ)
                     
                     
                        τηρεί κεντρικό μητρώο των δραστηριοτήτων επεξεργασίας που εκτελούνται από την ΕΥΕΔ με βάση τα αρχεία που καταρτίζουν οι υπεύθυνοι επεξεργασίας δεδομένων σύμφωνα με το άρθρο 31 του κανονισμού και καθιστά το εν λόγω μητρώο διαθέσιμο στο κοινό
                     
                  
                        η)
                     
                     
                        συνδράμει στη διασφάλιση της εκπροσώπησης του ύπατου εκπροσώπου/της ύπατης εκπροσώπου ή της ΕΥΕΔ σε διεθνές επίπεδο σχετικά με κάθε ζήτημα που άπτεται της προστασίας δεδομένων.
                     
                  
         
            Άρθρο 6
            Εξουσίες
            Κατά την εκτέλεση των καθηκόντων του, ο ΥΠΔ:
            
                        α)
                     
                     
                        έχει ανά πάσα στιγμή πρόσβαση στα δεδομένα που επεξεργάζονται οι οντότητες της ΕΥΕΔ και οι ανάδοχοί τους και σε όλα τα γραφεία, τα κέντρα επεξεργασίας δεδομένων και τους φορείς δεδομένων
                     
                  
                        β)
                     
                     
                        παρέχει τη γνώμη του στην αρμόδια για τους διορισμούς αρχή πριν από τη λήψη οποιασδήποτε απόφασης σχετικά με ζητήματα που αφορούν την εφαρμογή των διατάξεων περί προστασίας των δεδομένων
                     
                  
                        γ)
                     
                     
                        μπορεί να προτείνει διοικητικά μέτρα και να εκδίδει γενικές συστάσεις σχετικά με την κατάλληλη εφαρμογή του κανονισμού και της παρούσας απόφασης
                     
                  
                        δ)
                     
                     
                        μπορεί να διατυπώνει συστάσεις για την πρακτική βελτίωση της προστασίας δεδομένων στη διοίκηση και στο προσωπικό της ΕΥΕΔ, καθώς και σε οποιοδήποτε αρμόδιο εξωτερικό μέρος
                     
                  
                        ε)
                     
                     
                        μπορεί να διερευνά ζητήματα προστασίας δεδομένων και, πέραν του προσώπου που ζήτησε να διεξαχθεί η έρευνα ή υπέβαλε την καταγγελία, μπορεί επιπλέον να αναφέρει το αποτέλεσμα της έρευνας στον υπεύθυνο επεξεργασίας δεδομένων, καθώς και σε οποιοδήποτε αρμόδιο μέλος της διοίκησης της ΕΥΕΔ
                     
                  
                        στ)
                     
                     
                        μπορεί να αναπτύσσει πρότυπα και εσωτερικές διαδικασίες, οδηγίες ή πολιτικές για να παρέχει καθοδήγηση στους υπεύθυνους επεξεργασίας δεδομένων και στους εκτελούντες την επεξεργασία
                     
                  
                        ζ)
                     
                     
                        μπορεί να χρησιμοποιεί τις υπηρεσίες εξωτερικών εμπειρογνωμόνων, συμπεριλαμβανομένων ειδικών σε θέματα ΤΠ
                     
                  
                        η)
                     
                     
                        μπορεί να θέτει υπόψη της αρμόδιας για τους διορισμούς αρχής της ΕΥΕΔ κάθε περίπτωση μη συμμόρφωσης μέλους του προσωπικού με τις υποχρεώσεις που απορρέουν από τον κανονισμό και την παρούσα απόφαση, και να προτείνει την έναρξη διοικητικής έρευνας
                     
                  
                        θ)
                     
                     
                        μπορεί να εκδίδει εσωτερικές κατευθυντήριες γραμμές σχετικά με την προστασία δεδομένων (καθοδηγητικά σημειώματα του ΥΠΔ), οι οποίες λαμβάνονται υπόψη κατά την επεξεργασία δεδομένων προσωπικού χαρακτήρα.
                     
                  
         
            Άρθρο 7
            Πόροι
            
               1.   Στον ΥΠΔ διατίθεται επαρκές προσωπικό και οι απαραίτητοι πόροι για την άσκηση των καθηκόντων που αναφέρονται στο άρθρο 5 της παρούσας απόφασης.
            
            
               2.   Όλα τα μέλη του προσωπικού της ΕΥΕΔ παρέχουν υποστήριξη στον ΥΠΔ κατά την άσκηση των καθηκόντων που αναφέρονται στο άρθρο 5 της παρούσας απόφασης· ειδικότερα, οι υπεύθυνοι επεξεργασίας δεδομένων και οι εκτελούντες την επεξεργασία παρέχουν τις πληροφορίες που τους ζητούνται σχετικά με τις δραστηριότητες επεξεργασίας δεδομένων, καθώς και πρόσβαση σε δεδομένα προσωπικού χαρακτήρα, και συντάσσουν σχέδια απαντήσεων στα αιτήματα των υποκειμένων των δεδομένων που ασκούν το δικαίωμα πρόσβασης, τροποποίησης και διαγραφής, τα οποία λαμβάνει μεν ο ΥΠΔ αλλά αφορούν τις δραστηριότητες επεξεργασίας που εμπίπτουν στην αρμοδιότητα του υπεύθυνου επεξεργασίας δεδομένων.
            
            
               3.   Ο ΥΠΔ μπορεί να διαθέτει αναπληρωτή ή βοηθό ΥΠΔ, καθώς και διοικητικό προσωπικό και γραμματειακή υποστήριξη, ανάλογα με τις ανάγκες του. Ο ΥΠΔ μπορεί επίσης να χρησιμοποιεί άλλες οντότητες της ΕΥΕΔ ή συμβεβλημένες οντότητες και εξωτερικούς εμπειρογνώμονες.
            
            
               4.   Ο αναπληρωτής ή βοηθός ΥΠΔ, εφόσον οριστεί, στηρίζει τον ΥΠΔ στην άσκηση των καθηκόντων του και μπορεί να τον εκπροσωπεί σε περίπτωση απουσίας του. Τα άρθρα 4, 5 και 6 της παρούσας απόφασης εφαρμόζονται και στον αναπληρωτή ή βοηθό ΥΠΔ.
            
            
               5.   Ο ΥΠΔ διαθέτει κατάλληλες εγκαταστάσεις στις οποίες διασφαλίζεται η ασφάλεια και η εμπιστευτικότητα των πληροφοριών, συμπεριλαμβανομένων των δεδομένων προσωπικού χαρακτήρα, και όπου μπορεί να εξασφαλίζεται η κατάλληλη αποθήκευση και αρχειοθέτηση δεδομένων και εγγράφων.
            
            
               6.   Ο ΥΠΔ έχει στη διάθεσή του ηλεκτρονικό εργαλείο που μπορεί i) να διαχειρίζεται τα αρχεία των δραστηριοτήτων επεξεργασίας δεδομένων προσωπικού χαρακτήρα σύμφωνα με το άρθρο 31 του κανονισμού και ii) να αποθηκεύει ανακοινώσεις προστασίας δεδομένων, γνωστοποιήσεις παραβιάσεων δεδομένων, εκτιμήσεις επιπτώσεων σχετικά με την προστασία των δεδομένων, αιτήματα των υποκειμένων των δεδομένων και αρχεία των διαβιβάσεων δεδομένων.
            
            
               7.   Η ΕΥΕΔ στηρίζει τον ΥΠΔ στη διατήρηση και διεύρυνση της εμπειρογνωσίας του, μεταξύ άλλων διευκολύνοντας τη συμμετοχή του σε διοργανικά ή εξωτερικά προγράμματα κατάρτισης, συνέδρια ή εκδηλώσεις σχετικά με την προστασία δεδομένων και σε συναντήσεις και προγράμματα κατάρτισης που διοργανώνονται από τον ΕΕΠΔ και το δίκτυο ΥΠΔ των θεσμικών και λοιπών οργάνων και οργανισμών της ΕΕ.
            
         
         TMHMA 3
         
            ΦΟΡΕΙΣ ΠΟΥ ΣΥΜΜΕΤΕΧΟΥΝ ΣΕ ΔΙΑΔΙΚΑΣΙΕΣ ΣΧΕΤΙΚΑ ΜΕ ΤΗΝ ΠΡΟΣΤΑΣΙΑ ΔΕΔΟΜΕΝΩΝ
         
         
            Άρθρο 8
            Υπεύθυνοι επεξεργασίας δεδομένων και εκτελούντες την επεξεργασία
            
               1.   Οι εντεταλμένοι υπεύθυνοι επεξεργασίας, οι εκπρόσωποι των υπευθύνων επεξεργασίας και των εκτελούντων την επεξεργασία είναι αρμόδιοι να διασφαλίζουν, εκ μέρους του υπεύθυνου επεξεργασίας δεδομένων, ότι κάθε δραστηριότητα επεξεργασίας που εκτελείται υπό τον έλεγχό τους συμμορφώνεται με τον κανονισμό, ιδίως με το άρθρο 26, και με τις διατάξεις της παρούσας απόφασης. Μπορούν, ανάλογα με τις ανάγκες, να αναθέτουν καθήκοντα επεξεργασίας δεδομένων στο προσωπικό της ΕΥΕΔ που εργάζεται υπό την ευθύνη τους ή σε συμβεβλημένες οντότητες, σύμφωνα με το άρθρο 29 του κανονισμού.
            
            
               2.   Ειδικότερα, οι υπεύθυνοι επεξεργασίας δεδομένων:
               
                           α)
                        
                        
                           διασφαλίζουν και αποδεικνύουν ότι η επεξεργασία εκτελείται σύμφωνα με τον κανονισμό και την παρούσα απόφαση και λογοδοτούν για την εκπλήρωση αυτής της υποχρέωσης
                        
                     
                           β)
                        
                        
                           τηρούν αρχείο όλων των δραστηριοτήτων επεξεργασίας και τυχόν ουσιαστικών μεταβολών υφιστάμενης δραστηριότητας επεξεργασίας
                        
                     
                           γ)
                        
                        
                           διασφαλίζουν ότι τα υποκείμενα των δεδομένων ενημερώνονται για την επεξεργασία των δεδομένων τους σύμφωνα με τα άρθρα 15 και 16 του κανονισμού, καθιστώντας διαθέσιμες τις ανακοινώσεις προστασίας δεδομένων
                        
                     
                           δ)
                        
                        
                           συνεργάζονται με τον ΥΠΔ και τον ΕΕΠΔ, ειδικότερα μέσω της παροχής πληροφοριών κατόπιν αιτήματός τους εντός 14 ημερολογιακών ημερών από την ημερομηνία του αιτήματος
                        
                     
                           ε)
                        
                        
                           ενημερώνουν τον ΥΠΔ όταν χρησιμοποιείται ανάδοχος για την επεξεργασία δεδομένων προσωπικού χαρακτήρα για λογαριασμό του υπεύθυνου επεξεργασίας δεδομένων
                        
                     
                           στ)
                        
                        
                           διορίζουν ΣΠΔ/ΑΠΔ, τον οποίο στηρίζουν στην εκπλήρωση των καθηκόντων του, και ενημερώνουν τον ΥΠΔ για κάθε αλλαγή του προσώπου ή των καθηκόντων του ΣΠΔ/ΑΠΔ
                        
                     
                           ζ)
                        
                        
                           ζητούν τη γνώμη του ΥΠΔ σχετικά με το κατά πόσο οι δραστηριότητες επεξεργασίας συμμορφώνονται με τον κανονισμό και την παρούσα απόφαση. Μπορούν να συμβουλεύονται τον ΥΠΔ ή άλλους εμπειρογνώμονες σχετικά με ζητήματα που αφορούν την εμπιστευτικότητα, τη διαθεσιμότητα και την ακεραιότητα των δραστηριοτήτων επεξεργασίας και σχετικά με τα μέτρα ασφάλειας που λαμβάνουν δυνάμει του άρθρου 33 του κανονισμού.
                        
                     
            
               3.   Οι υπεύθυνοι επεξεργασίας δεδομένων μπορούν να χρησιμοποιούν άλλες οντότητες της ΕΥΕΔ ή συμβεβλημένες οντότητες ως εκτελούντες την επεξεργασία σύμφωνα με τις διατάξεις του κανονισμού, υπό την προϋπόθεση ότι καταγράφουν στα αρχεία τους ποιος είναι ο εκτελών την επεξεργασία και προσδιορίζουν τα καθήκοντα που του ανατίθενται και τα μέτρα ασφάλειας που λαμβάνουν.
            
            
               4.   Ο υπεύθυνος επεξεργασίας δεδομένων διασφαλίζει ότι ο ΥΠΔ ενημερώνεται αμελλητί:
               
                           α)
                        
                        
                           για κάθε ζήτημα που έχει, ή θα μπορούσε να έχει, επιπτώσεις στην προστασία δεδομένων
                        
                     
                           β)
                        
                        
                           για κάθε κοινοποίηση και απόφαση της διοίκησης της ΕΥΕΔ που αφορά την εφαρμογή του κανονισμού, και ιδίως για κάθε επαφή με τον ΕΕΠΔ.
                        
                     
         
         
            Άρθρο 9
            Συντονιστής της προστασίας δεδομένων και ανταποκριτής προστασίας δεδομένων
            
               1.   Ανάλογα με το μέγεθός τους και με το είδος των δεδομένων προσωπικού χαρακτήρα που υποβάλλονται σε επεξεργασία, οι οργανωτικές οντότητες της ΕΥΕΔ διαθέτουν ΣΠΔ/ΑΠΔ ο οποίος ενεργεί ως σημείο επαφής για θέματα προστασίας δεδομένων. Κάθε διοικητική ή άλλη διεύθυνση στα κεντρικά γραφεία της ΕΥΕΔ και κάθε αντιπροσωπεία της ΕΕ ορίζουν συντονιστή της προστασίας δεδομένων ή ανταποκριτή προστασίας δεδομένων. Όλα τα τμήματα που επεξεργάζονται τακτικά μεγάλο όγκο δεδομένων προσωπικού χαρακτήρα, ειδικών κατηγοριών δεδομένων ή ευαίσθητων δεδομένων προσωπικού χαρακτήρα, των οποίων η επεξεργασία ενέχει υψηλό κίνδυνο, ορίζουν επίσης τον δικό τους ΣΠΔ/ΑΠΔ. Τα καθήκοντα του ΣΠΔ/ΑΠΔ ανατίθενται σε πρόσωπο το οποίο κατέχει θέση που του παρέχει συνολική εποπτεία των δραστηριοτήτων της οντότητας.
            
            
               2.   Ο ΣΠΔ/ΑΠΔ διαθέτει τις απαραίτητες δεξιότητες και αποκτά γνώσεις σχετικά με την προστασία δεδομένων. Παρακολουθεί εισαγωγική κατάρτιση σχετικά με την προστασία δεδομένων και μπορεί να συμμετέχει σε ενημερωτικές συναντήσεις και στις συνεδριάσεις του δικτύου ΣΠΔ/ΑΠΔ.
            
            
               3.   Ο ΣΠΔ/ΑΠΔ:
               
                           α)
                        
                        
                           με την επιφύλαξη των αρμοδιοτήτων του ΥΠΔ, συνδράμει τους υπεύθυνους επεξεργασίας δεδομένων ώστε να συμμορφώνονται με τις υποχρεώσεις τους
                        
                     
                           β)
                        
                        
                           διευκολύνει την επικοινωνία μεταξύ του ΥΠΔ και των υπεύθυνων επεξεργασίας δεδομένων
                        
                     
                           γ)
                        
                        
                           αποτελεί σημείο επαφής για θέματα προστασίας δεδομένων στην υπηρεσία του και συνεργάζεται με τον ΥΠΔ
                        
                     
                           δ)
                        
                        
                           ενημερώνει και στηρίζει τους συναδέλφους του σε θέματα που αφορούν την επεξεργασία δεδομένων προσωπικού χαρακτήρα
                        
                     
                           ε)
                        
                        
                           διαβιβάζει πληροφορίες στο προσωπικό σχετικά με εκδηλώσεις ευαισθητοποίησης και μαθήματα κατάρτισης
                        
                     
                           στ)
                        
                        
                           συνεργάζεται με τον ΥΠΔ για τη δημιουργία και επικαιροποίηση του καταλόγου υφιστάμενων και νέων δραστηριοτήτων επεξεργασίας δεδομένων προσωπικού χαρακτήρα
                        
                     
                           ζ)
                        
                        
                           επικοινωνεί με τον ΥΠΔ και τον ενημερώνει σχετικά με όλα τα δεδομένα προσωπικού χαρακτήρα που υποβάλλονται σε επεξεργασία εντός της υπηρεσίας
                        
                     
                           η)
                        
                        
                           συνδράμει στον εντοπισμό των αρμόδιων εντεταλμένων υπεύθυνων επεξεργασίας δεδομένων και εκτελούντων την επεξεργασία
                        
                     
                           θ)
                        
                        
                           καταρτίζει αρχεία στον τομέα εμπειρογνωσίας του
                        
                     
                           ι)
                        
                        
                           επικουρεί τους υπεύθυνους επεξεργασίας δεδομένων στην κατάρτιση και στον έλεγχο αρχείων και τη δημιουργία ανακοινώσεων προστασίας δεδομένων
                        
                     
                           ια)
                        
                        
                           συμβάλλει στις επαληθεύσεις συμμόρφωσης και στις εκτιμήσεις επιπτώσεων
                        
                     
                           ιβ)
                        
                        
                           μεριμνά για τη δημοσίευση των κατάλληλων ανακοινώσεων προστασίας δεδομένων και για την ορθή χρήση τους από την υπηρεσία του
                        
                     
                           ιγ)
                        
                        
                           γνωστοποιεί στον ΥΠΔ τυχόν παραβιάσεις δεδομένων
                        
                     
                           ιδ)
                        
                        
                           συντάσσει, σε συνεργασία με τον ΥΠΔ, τις απαντήσεις στα αιτήματα των υποκειμένων των δεδομένων που αφορούν την άσκηση των δικαιωμάτων τους, εξετάζει καταγγελίες και ερωτήσεις σχετικά με τις δραστηριότητες επεξεργασίας δεδομένων στην υπηρεσία του.
                        
                     
            
               4.   Ο ΣΠΔ/ΑΠΔ έχει το δικαίωμα να λαμβάνει τις πληροφορίες που απαιτούνται για τον εντοπισμό δραστηριοτήτων επεξεργασίας δεδομένων προσωπικού χαρακτήρα και να συμβουλεύεται τον ΥΠΔ εξ ονόματος της υπηρεσίας του. Στα δικαιώματα αυτά δεν περιλαμβάνεται το δικαίωμα πρόσβασης στα δεδομένα προσωπικού χαρακτήρα που υποβάλλονται σε επεξεργασία υπό την ευθύνη του υπεύθυνου επεξεργασίας δεδομένων.
            
         
         
            Άρθρο 10
            Αρμόδια για τους διορισμούς αρχή
            Η αρμόδια για τους διορισμούς αρχή συμβουλεύεται τον ΥΠΔ σχετικά με κάθε αίτημα ή καταγγελία δυνάμει του άρθρου 90 του κανονισμού υπηρεσιακής κατάστασης όσον αφορά την εφαρμογή του κανονισμού.
         
         
            Άρθρο 11
            Προσωπικό της ΕΥΕΔ
            
               1.   Όλα τα μέλη του προσωπικού της ΕΥΕΔ εφαρμόζουν τους κανόνες εμπιστευτικότητας και ασφάλειας όσον αφορά την επεξεργασία δεδομένων προσωπικού χαρακτήρα, όπως καθορίζονται στα άρθρα 33, 34 και 35 του κανονισμού. Κανένα μέλος του προσωπικού της ΕΥΕΔ που έχει πρόσβαση σε δεδομένα προσωπικού χαρακτήρα δεν επεξεργάζεται τα δεδομένα, παρά μόνο κατόπιν σχετικών εντολών των υπεύθυνων επεξεργασίας.
            
            
               2.   Όλα τα μέλη του προσωπικού της ΕΥΕΔ ενημερώνουν τον αμέσως ιεραρχικά ανώτερό τους όταν πρέπει να επεξεργαστούν δεδομένα προσωπικού χαρακτήρα, προκειμένου οι υπεύθυνοι επεξεργασίας δεδομένων να καταγράφουν την επεξεργασία στα αρχεία τους για την προστασία δεδομένων και να καταρτίζουν τις απαραίτητες ανακοινώσεις προστασίας δεδομένων.
            
            
               3.   Κάθε μέλος του προσωπικού της ΕΥΕΔ μπορεί να υποβάλει αίτημα ή να εγείρει ζήτημα που προκαλεί ανησυχία, συμπεριλαμβανομένων εικαζόμενων παραβιάσεων δεδομένων, στον ΥΠΔ, ή μπορεί να υποβάλει καταγγελία στον ΕΕΠΔ σχετικά με εικαζόμενη παραβίαση του κανονισμού ή της παρούσας απόφασης, χωρίς να απαιτείται να ενημερώσει τους ιεραρχικά ανωτέρους του.
            
            
               4.   Εάν οποιοδήποτε μέλος του προσωπικού θεωρεί ότι τρίτη χώρα, έδαφος ή ένας ή περισσότεροι συγκεκριμένοι τομείς σε τρίτη χώρα, ή διεθνής οργανισμός δεν εξασφαλίζει επαρκές επίπεδο προστασίας κατά την έννοια του άρθρου 45 παράγραφος 3 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (3) ή του άρθρου 36 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (4), ενημερώνει σχετικά τον ΥΠΔ.
            
         
         TMHMA 4
         
            ΜΕΤΡΑ ΚΑΙ ΔΙΑΔΙΚΑΣΙΕΣ
         
         
            Άρθρο 12
            Μέτρα ασφάλειας και προστασία των δεδομένων ήδη από τον σχεδιασμό και εξ ορισμού
            
               1.   Οι εγγυήσεις, τα τεχνικά και οργανωτικά μέτρα για την αποφυγή παραβιάσεων, διαρροών ή άνευ αδείας κοινολογήσεων δεδομένων περιλαμβάνουν:
               
                           α)
                        
                        
                           κατάλληλο καθορισμό των ρόλων, των αρμοδιοτήτων και των διαδικαστικών ενεργειών
                        
                     
                           β)
                        
                        
                           ασφαλές ηλεκτρονικό περιβάλλον που αποτρέπει την παράνομη ή τυχαία προσπέλαση ή διαβίβαση ηλεκτρονικών δεδομένων σε μη εξουσιοδοτημένα πρόσωπα, το οποίο περιλαμβάνει μέτρα ασφαλείας τα οποία είναι ενσωματωμένα στις διάφορες χρησιμοποιούμενες εφαρμογές ΤΠ
                        
                     
                           γ)
                        
                        
                           ασφαλή επεξεργασία και αποθήκευση των έγχαρτων εγγράφων
                        
                     
                           δ)
                        
                        
                           χορήγηση ηλεκτρονικής και φυσικής πρόσβασης μόνο στο εξουσιοδοτημένο προσωπικό μέσω της χορήγησης δικαιωμάτων πρόσβασης σε ατομική βάση.
                        
                     
            
               2.   Πριν από τον σχεδιασμό δραστηριοτήτων επεξεργασίας δεδομένων, οι υπεύθυνοι επεξεργασίας δεδομένων εφαρμόζουν την προστασία των δεδομένων ήδη από τον σχεδιασμό και εξ ορισμού, όπως αναφέρεται στο άρθρο 27 του κανονισμού. Για την εφαρμογή της προστασίας των δεδομένων ήδη από τον σχεδιασμό και εξ ορισμού, ο υπεύθυνος επεξεργασίας δεδομένων μπορεί να συμβουλεύεται τον ΥΠΔ και άλλες σχετικές υπηρεσίες, συμπεριλαμβανομένων των υπηρεσιών ΤΠ και ασφάλειας ΤΠ.
            
         
         
            Άρθρο 13
            Γνωστοποιήσεις παραβιάσεων δεδομένων
            Ο υπεύθυνος επεξεργασίας δεδομένων ή ο εκτελών την επεξεργασία, μόλις αντιληφθεί οποιοδήποτε συμβάν, και ιδίως περίπτωση παραβίασης της ασφάλειας, που συνεπάγεται τυχαία ή παράνομη καταστροφή, απώλεια, μεταβολή, άνευ αδείας κοινολόγηση ή προσπέλαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ’ άλλο τρόπο σε επεξεργασία («παραβίαση δεδομένων προσωπικού χαρακτήρα»), ενημερώνει αμελλητί τον ΥΠΔ και εντός 72 ωρών τον ΕΕΠΔ και τεκμηριώνει δεόντως το συμβάν.
         
         
            Άρθρο 14
            Έρευνες και εξέταση αιτημάτων και καταγγελιών από τον ΥΠΔ
            
               1.   Ο ΥΠΔ μπορεί να κινήσει έρευνα σχετικά με εικαζόμενη παράβαση των υποχρεώσεων που απορρέουν από τον κανονισμό είτε με δική του πρωτοβουλία είτε κατόπιν αιτήματος. Τα αιτήματα υποβάλλονται στον ΥΠΔ γραπτώς.
            
            
               2.   Ο ΥΠΔ μπορεί να ζητήσει γραπτή δήλωση σχετικά με το θέμα από τον υπεύθυνο επεξεργασίας δεδομένων που είναι αρμόδιος για την επίμαχη δραστηριότητα επεξεργασίας δεδομένων. Ο υπεύθυνος επεξεργασίας δεδομένων υποβάλλει την απάντησή του στον ΥΠΔ εντός 14 ημερολογιακών ημερών από την παραλαβή του εν λόγω αιτήματος. Ο ΥΠΔ μπορεί να ζητήσει πρόσβαση σε συμπληρωματικές πληροφορίες, έγγραφα, φορείς δεδομένων, κέντρα δεδομένων, εγκαταστάσεις και συστήματα από άλλες υπηρεσίες της ΕΥΕΔ, ειδικότερα από το τμήμα ΤΠ, τη διεύθυνση ασφάλειας και τη γενική διεύθυνση που είναι επιφορτισμένη με τη διεξαγωγή διοικητικών ερευνών και πειθαρχικών διαδικασιών. Οι πληροφορίες ή η γνώμη υποβάλλονται στον ΥΠΔ εντός 14 ημερολογιακών ημερών.
            
            
               3.   Σε περίπτωση προδήλως αβάσιμων, καταχρηστικών και υπερβολικών αιτημάτων, ιδιαίτερα εάν πρόκειται για αιτήματα επαναλαμβανόμενου χαρακτήρα που υποβάλλονται από το ίδιο υποκείμενο των δεδομένων, ο ΥΠΔ μπορεί να αρνηθεί να ανταποκριθεί στο αίτημα δυνάμει του άρθρου 14 του κανονισμού. Ο αιτών ενημερώνεται σχετικά.
            
         
         TMHMA 5
         
            ΔΙΑΔΙΚΑΣΙΑ ΜΕ ΤΗΝ ΟΠΟΙΑ ΑΣΚΟΥΝ ΤΑ ΔΙΚΑΙΩΜΑΤΑ ΤΟΥΣ ΤΑ ΥΠΟΚΕΙΜΕΝΑ ΤΩΝ ΔΕΔΟΜΕΝΩΝ
         
         
            Άρθρο 15
            Γενικές διατάξεις
            
               1.   Τα υποκείμενα των δεδομένων μπορούν να επικοινωνούν με τον υπεύθυνο επεξεργασίας δεδομένων ή τον ΥΠΔ για την άσκηση των δικαιωμάτων τους σύμφωνα με τα άρθρα 14 έως 24 του κανονισμού.
            
            
               2.   Τα αιτήματα που αφορούν την άσκηση των δικαιωμάτων των υποκειμένων των δεδομένων υποβάλλονται γραπτώς. Εφόσον απαιτείται, ο ΥΠΔ βοηθά το υποκείμενο των δεδομένων να εντοπίσει τον αρμόδιο υπεύθυνο επεξεργασίας δεδομένων. Ο ΥΠΔ διαβιβάζει κάθε αίτημα που λαμβάνει στον αντίστοιχο υπεύθυνο επεξεργασίας δεδομένων, ο οποίος μπορεί να συμβουλεύεται τον ΥΠΔ.
            
            
               3.   Οι υπεύθυνοι επεξεργασίας δεδομένων εξετάζουν το αίτημα και απαντούν απευθείας στο υποκείμενο των δεδομένων.
            
         
         
            Άρθρο 16
            Επεξεργασία αιτημάτων για άσκηση των δικαιωμάτων των υποκειμένων των δεδομένων
            
               1.   Οι υπεύθυνοι επεξεργασίας δεδομένων ανταποκρίνονται στο αίτημα μόνον αφού επαληθευτεί η ταυτότητα του αιτούντος ή, σε περίπτωση αιτήματος που υποβάλλεται από εκπρόσωπο του υποκειμένου των δεδομένων, αφού παρασχεθεί σχετική εξουσιοδότηση από το υποκείμενο των δεδομένων.
            
            
               2.   Ο υπεύθυνος επεξεργασίας δεδομένων που είναι αρμόδιος για τις δραστηριότητες επεξεργασίας δεδομένων αποστέλλει στον αιτούντα βεβαίωση παραλαβής εντός 14 ημερολογιακών ημερών από την παραλαβή του αιτήματος από την ΕΥΕΔ. Εκτός εάν προβλέπεται διαφορετικά, ο υπεύθυνος επεξεργασίας δεδομένων απαντά στο αίτημα εντός 1 μηνός από την καταχώριση του αιτήματος. Ο υπεύθυνος επεξεργασίας δεδομένων είτε ανταποκρίνεται θετικά στο αίτημα είτε αναφέρει γραπτώς τους λόγους της πλήρους ή μερικής άρνησής του. Η προθεσμία απάντησης μπορεί να παραταθεί έως και κατά 2 μήνες, λαμβανομένων υπόψη της πολυπλοκότητας του θέματος και του αριθμού των υποβληθέντων αιτημάτων, σύμφωνα με το άρθρο 14 παράγραφος 3 του κανονισμού.
            
            
               3.   Το αίτημα του υποκειμένου των δεδομένων μπορεί να απορριφθεί, εάν
               
                           α)
                        
                        
                           το αίτημα δεν είναι αιτιολογημένο·
                        
                     
                           β)
                        
                        
                           εφαρμόζεται εξαίρεση που προβλέπεται στον κανονισμό·
                        
                     
                           γ)
                        
                        
                           εφαρμόζεται περιορισμός σύμφωνα με τους εσωτερικούς κανονισμούς (5) που θεσπίζονται βάσει του άρθρου 25 του κανονισμού.
                        
                     
            
               4.   Σε περίπτωση προδήλως αβάσιμων, καταχρηστικών και υπερβολικών αιτημάτων, ιδιαίτερα εάν πρόκειται για αιτήματα επαναλαμβανόμενου χαρακτήρα που υποβάλλονται από το ίδιο υποκείμενο των δεδομένων, ο υπεύθυνος επεξεργασίας δεδομένων, κατόπιν διαβούλευσης με τον ΥΠΔ, μπορεί να αρνηθεί να ανταποκριθεί στο αίτημα δυνάμει του άρθρου 14 του κανονισμού. Ο αιτών ενημερώνεται σχετικά.
            
         
         
            Άρθρο 17
            Εξαιρέσεις και περιορισμοί
            Οι περιορισμοί σύμφωνα με τους εσωτερικούς κανονισμούς που θεσπίζονται βάσει του άρθρου 25 του κανονισμού και οι εξαιρέσεις που προβλέπονται στα άρθρα 15-19 και 21-24 του κανονισμού εφαρμόζονται μόνο κατόπιν διαβούλευσης με τον ΥΠΔ.
         
         TMHMA 6
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 18
            Επικοινωνία σχετικά με την παρούσα απόφαση
            
               1.   Σύμφωνα με το άρθρο 41 του κανονισμού, ο ΕΕΠΔ ενημερώνεται για την παρούσα απόφαση.
            
            
               2.   Η παρούσα απόφαση τίθεται στη διάθεση του προσωπικού της ΕΥΕΔ με τη χρήση των κατάλληλων μέσων, ειδικότερα με τη δημοσίευσή της στον εσωτερικό ιστότοπο της ΕΥΕΔ.
            
         
         
            Άρθρο 19
            Κατάργηση
            Η απόφαση PROC HR(2011) 016 της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, της 8ης Δεκεμβρίου 2011, σχετικά με τους κανόνες για την προστασία των δεδομένων καταργείται.
         
         
            Άρθρο 20
            Παραγωγή αποτελεσμάτων
            Η παρούσα απόφαση παράγει αποτελέσματα από την επομένη της έκδοσής της.
         
         
            Βρυξέλλες, 1η Οκτωβρίου 2019.
            
               Federica MOGHERINI
               
                  Η Ύπατη Εκπρόσωπος
               
            
         
         
            (1)  ΕΕ L 201 της 3.8.2010, σ. 30.
         
            (2)  ΕΕ L 295 της 21.11.2018, σ. 39.
         
            (3)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (4)  Οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
         
            (5)  Απόφαση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας σχετικά με εσωτερικούς κανονισμούς που αφορούν τους περιορισμούς ορισμένων δικαιωμάτων των υποκειμένων των δεδομένων αναφορικά με την επεξεργασία δεδομένων προσωπικού χαρακτήρα στο πλαίσιο της λειτουργίας της Ευρωπαϊκής Υπηρεσίας Εξωτερικής Δράσης [ADMIN(2019) 10].